पुलिस के मुताबिक रूबी ने गोरेगांव के अपने फ्लैट में पंखे से लटककर खुदकुशी कर ली. पुलिस का दावा है कि करियर के शुरुआती दौर में ही कामयाबी देख चुकी रूबी को इन दिनों फिल्मों में काम नहीं मिल रहा था. शायद इस वजह से वो ज्यादा डिप्रेशन में थी. लेकिन रूबी की मौत अपने पीछे कई सवाल छोड़ गई है. क्या रूबी ने इतना बड़ा कदम सिर्फ डिप्रेशन की वजह से उठाया? क्या कारण था कि इन दिनों इस कामयाब हीरोइन को काम नहीं मिल रहा था? क्या निजी जिंदगी में रूबी अकेले रह गई थी? या फिर सिनेमा की चमक दमक के पीछे की हकीकत ने रूबी को ऐसा करने पर मजबूर कर दिया. कोई तो होगा जो रूबी की सच्चाइयों से वाकिफ होगा. पुलिस की माने तो रूबी ने करीब डेढ़ साल पहले भी एक बार खुदकुशी की कोशिश की थी. फिलहाल पुलिस हर एंगल से तफ्तीश कर रही है. मौके से एक सुसाइड नोट मिलने का दावा भी पुलिस ने किया है. गौरतलब है कि दो दर्जन से ज्यादा भोजपुरी फिल्मों में काम कर चुकी रूबी के पिता बिहार पुलिस में डीएसपी हैं. साभार : एनबी